
                                     RAPORT
asupra  propunerii legislative pentru modificarea şi completarea Legii Codului de Procedură Civilă, cu toate modificările şi completările ulterioare
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii Codului de Procedură Civilă, cu toate modificările şi completările ulterioare, trimisă cu adresa nr.Pl-x 612 din 9 noiembrie 2010 şi  înregistrată cu nr. 31/977 din 12 noiembrie 2010.
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
               Senatul, în calitate de primă Cameră sesizată, a respins iniţiativa legislativă în şedinţa din 19 octombrie 2010.
             Consiliul Legislativ, prin avizul nr.517 din 28 aprilie 2010, a avizat negativ  propunerea legislativă.
             Guvernul, prin punctul de vedere  transmis cu adresa nr.1673 din 29 iunie 2011, nu  susţine adoptarea acestei iniţiative legislative.
              Propunerea legislativă are ca obiect de reglementare modificarea şi completarea Codului de procedură civilă, intervenţiile legislative vizând ca, în cazul anulării ca netimbrată a cererii sau al respingerii acţiunilor scutite de taxa de timbru, partea căzută în pretenţii să fie obligată la plata cheltuielilor judiciare către stat.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, avizul Consiliului Legislativ şi punctul de vedere al Guvernului,  în şedinţa din 24 mai 2011.

La lucrările Comisiei au fost prezenţi, în calitate de invitaţi, doamna Lidia  Barac – secretar de stat în Ministerul Justiţiei şi doamna Claudia Roşianu – consilier în Ministerul Justiţiei.

La dezbateri au fost prezenţi 23 deputaţi, din totalul de 23 membrii ai Comisiei juridice, de disciplină şi imunităţi. 


Cu ocazia dezbaterilor s-a constatat că o importantă particularitate a cheltuielilor efectuate în procesul civil constă în faptul că, indiferent de tipul procedurii parcurse, graţioasă ori contencioasă, invariabil, statul suportă o parte dintre ele, cheltuieli care, in terminis, nu se localizează în patrimoniul vreuneia dintre persoanele fizice sau juridice implicate în proces, astfel cum prevede, de altfel, şi art. 722 din Codul de procedură civilă. Iniţiatorul propune obligarea părţii căzute în pretenţii la plata cheltuielilor judiciare în favoarea statului, cheltuieli judiciare care pot cuprinde, pe lângă taxa judiciară de care au fost scutiţi la plată, multe alte cheltuieli. Ca urmare, nefiind evidente realitatea, necesitatea şi caracterul lor, al cheltuielilor de judecată ce se intenţionează a fi plătite, norma este contrară jurisprudenţei Curţii Europene a Drepturilor Omului.

Potrivit iniţiativei legislative, noile reglementări se adresează numai celor a căror acţiuni au fost anulate ca netimbrate sau care au fost scutiţi de la plata taxei de timbru şi, în acest context, s-a apreciat că obligarea la cheltuieli judiciare către stat a acestora contravine principiului egalităţii în faţa legii a tuturor cetăţenilor, principiu prevăzut de art. 16 din Constituţia României, republicată.

În urma dezbaterilor, membrii Comisiei au hotărât, cu majoritate de voturi, (un vot împotrivă) să propună plenului Camerei Deputaţilor, respingerea propunerii legislative pentru modificarea şi completarea Legii Codului de Procedură Civilă, cu toate modificările şi completările ulterioare.

În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                       Gabriel ANDRONACHE

Consilier, Paul Şerban

